נפיסטו ת'יאם

ת'יאם במהלך תחרות ב-2018
נפיסטו (נפי) ת'יאם (בצרפתית: Nafissatou Thiam; נולדה ב-19 באוגוסט 1994) היא אתלטית בלגית, 3 פעמים ברציפות האלופה האולימפית (ריו דה ז'ניירו 2016, טוקיו 2020 ופריז 2024), פעמיים אלופת העולם (לונדון 2017, יוג'ין 2022) ושלוש פעמים אלופת אירופה (ברלין 2018, מינכן 2022, רומא 2024) בקרב שבע. היא שיאנית עולם הנוכחית בקרב חמש באולם.

==ביוגרפיה==
ת'יאם נולדה בנאמור שבבלגיה, בת לאב מסנגל ואם בלגית. מגיל צעיר הצטיינה בענפי אתלטיקה רבים ועל כן בחרה להתחרות בקרב רב. ת'יאם מתאמנת בליאז' תחת הדרכתו של רוז'ה לספנייר, שייצג את בלגיה בקרב עשר בשלוש אולימפיאדות.

באליפות העולם באתלטיקה עד גיל 18 שהתקיימה ב-2011 סיימה במקום הרביעי בקרב שבע בתוצאה של 5,366 נקודות. באליפות העולם עד גיל 20 שהתקיימה ב-2012 סיימה במקום ה-14 בתוצאה של 5,384 נקודות. בפברואר 2013 קבעה בתחרות ההיפו תוצאה של 4,558 בקרב חמש באולם, תוצאה הטובה משיאה העולמי של קרולינה קלופט, אולם תוצאה זו לא הוכרה כשיא לאור העובדה שבדיקות הסמים של המשתתפים בתחרות התקיימו רק לאחר משך הזמן התקני. ביולי 2013 זכתה במדליית זהב בקרב שבע באליפות אירופה עד גיל 18 בתוצאה של 6,298 נקודות וקבעה בכך שיא בלגי חדש. באוגוסט אותה שנה סיימה במקום ה-14 באליפות העולם בתוצאה של 6,070 נקודות. הצלחתה הביאה לבחירתה לספורטאית הצעירה של השנה בבלגיה.

באליפות אירופה באתלטיקה 2014 זכתה במדליית ארד בתוצאה של 6,423 נקודות, לאחר אנטואנט ננה דג'ימו ונדין ברורסן. במהלך התחרות שברה את שיאה האישי בקפיצה לגובה בתוצאה של 1.97 מטר, שיא אליפות במקצוע זה בקרב שבע. באליפות אירופה באולם ב-2015 זכתה במדליית כסף בקרב חמש לאחר קתרינה ג'ונסון-תומפסון, בשיא אישי של 4,696 נקודות. באותה שנה זכתה במדליית כסף בתחרות הקפיצה לגובה באליפות אירופה עד גיל 23, בתוצאה של 1.87 מטר. באליפות העולם ב-2015 סיימה במקום ה-11 בתוצאה של 6,298 נקודות. באליפות אירופה באתלטיקה 2016 סיימה רביעית בקפיצה לגובה בתוצאה של 1.93 מטר. בפברואר שברה את שיא בלגיה בקפיצה לרוחק באולם בתוצאה של 6.51 מטר.

באולימפיאדת ריו דה ז'ניירו (2016) זכתה במדליית זהב בקרב שבע בשיא אישי של 6,810 נקודות, במהלך התחרות שברה את שיאיה האישים בריצת 100 מטר משוכות, בקפיצה לגובה (1.98 מטר, התוצאה הטובה ביותר במקצוע זה בקרב שבע), בקפיצה לרוחק, בהטלת כידון ובריצת 800 מטר. בטקס סיום המשחקים נשאה את דגל בלגיה.

באליפות אירופה באתלטיקה באולם 2017 זכתה במדליה זהב בשיא אישי של 4,870 נקודות. היא שיפרה בתחרות גם את שיאיה האישים באולם בריצת 60 מטר משוכות ובקפיצה לגובה. במאי 2017 קבעה שיא אישי של 7,013 נקודות, והיא האתלטית השלישית בדירוגה בכל הזמנים בקרב שבע.

באליפות העולם באתלטיקה 2017 זכתה במדליית זהב בתוצאה של 6,784 נקודות. באליפות אירופה באתלטיקה 2018 זכתה במדליית זהב בתוצאה של 6,816 נקודות. ב-2019 זכתה בתחרות ליגת היהלום בברמינגהאם בקפיצה לרוחק בשיא בלגיה של 6.86 מטר. באליפות העולם זכתה במדליית כסף בתוצאה של 6,677 נקודות, לאחר המנצחת קתרינה ג'ונסון-תומפסון (6,981 נקודות).

באליפות אירופה באולם 2021 זכתה במדליית זהב בקרב חמש בשיא אישי של 4,904 נקודות.

באולימפיאדת טוקיו זכתה שוב במדליית זהב בקרב שבע בתוצאה של 6,791 נקודות. באליפות העולם 2022 זכתה במדליית זהב בתוצאה של 6,947 נקודות.

באליפות אירופה באתלטיקה באולם 2023 זכתה במדליית זהב בקרב חמש בשיא עולם של 5,055 נקודות.

באולימפיאדת פריז (2024) זכתה במדליית זהב בתוצאה של 6880 נקודות.
== תארים והישגים ==
בשנת 2017 נבחרה ת'יאם לאתלטית השנה בעולם.

==שיאים אישיים==
===אצטדיון===
*ריצת 100 מטר משוכות: 13.21 שניות (2022)
*קפיצה לגובה: 2.02 מטר (2019), התוצאה הטובה ביותר במקצוע זה במסגרת קרב שבע
*הדיפת כדור ברזל: 15.35 מטר (2018)
*ריצת 200 מטר: 24.40 שניות (2017)
*קפיצה לרוחק: 6.86 מטר (2019), שיא בלגיה
*הטלת כידון: 59.32 מטר (2017), שיא בלגיה
*ריצת 800 מטר: 2:10.62 דקות (2024)
*קרב שבע: 7,013 נקודות (2017), שיא בלגיה

===אולם===
*ריצת 60 מטר משוכות: 8.23 שניות (2017)
*קפיצה לגובה: 1.96 מטר (2017)
*קפיצה לרוחק: 6.79 מטר (2020), שיא בלגיה
*הדיפת כדור ברזל: 15.54 מטר (2023)
*ריצת 800 מטר: 2:13.60 דקות (2023)
*קרב חמש: 5,055 נקודות (2023) שיא עולם

==קישורים חיצוניים==

* 

קטגוריה:מתחרות בקרב שבע
קטגוריה:קופצות לגובה
קטגוריה:אתלטיות בלגיות
קטגוריה:אלופות עולם באתלטיקה
קטגוריה:אתלטיות באולימפיאדת ריו דה ז'ניירו (2016)
קטגוריה:נושאי דגל בלגיה באולימפיאדה
קטגוריה:אתלטית השנה בעולם
קטגוריה:אלופות אירופה באתלטיקה
קטגוריה:ילידות 1994
קטגוריה:אלופות אולימפיות מבלגיה
קטגוריה:אלופות אולימפיות: קרב שבע
קטגוריה:שיאני עולם באתלטיקה
קטגוריה:מתחרות בקרב שבע באולימפיאדת טוקיו (2020)
קטגוריה:אתלטיות באולימפיאדת פריז (2024)